Document ID: 32012R0206

REGULAMENTUL (UE) NR. 206/2012 AL COMISIEI
din 6 martie 2012
de punere în aplicare a Directivei 2009/125/CE a Parlamentului European și a Consiliului în ceea ce privește cerințele în materie de proiectare ecologică pentru aparatele de climatizare și ventilatoarele de confort
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2009/125/CE a Parlamentului European și a Consiliului din 21 octombrie 2009 de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic (1), în special articolul 15 alineatul (1),
după consultarea Forumului consultativ privind proiectarea ecologică,
întrucât:
(1)
În temeiul Directivei 2009/125/CE, Comisia trebuie să stabilească cerințe în materie de proiectare ecologică aplicabile produselor cu impact energetic care reprezintă volume semnificative de vânzări și de schimburi comerciale, au un impact semnificativ asupra mediului și prezintă un potențial semnificativ de ameliorare a impactului asupra mediului prin proiectare, fără a antrena costuri excesive.
(2)
Articolul 16 alineatul (2) litera (a) din Directiva 2009/125/CE prevede că, în conformitate cu procedura menționată la articolul 19 alineatul (3) și cu criteriile prevăzute la articolul 15 alineatul (2) și după consultarea Forumului consultativ privind proiectarea ecologică, Comisia introduce, dacă este cazul, măsuri de punere în aplicare pentru produsele ale căror emisii de gaze cu efect de seră pot fi reduse considerabil în mod eficient din punctul de vedere al costurilor, cum ar fi pentru produse din cadrul sistemelor de încălzire, de ventilație și de climatizare.
(3)
Comisia a realizat un studiu pregătitor pentru a examina aspectele tehnice, de mediu și economice ale aparatelor de climatizare și ale ventilatoarelor de confort utilizate de obicei în gospodării și în unități comerciale de mici dimensiuni. Studiul a fost elaborat împreună cu părțile implicate și părțile interesate din UE și din țări terțe, iar rezultatele au fost făcute publice.
(4)
Principalele aspecte din punctul de vedere al impactului asupra mediului al produselor respective, identificate ca fiind semnificative în sensul prezentului regulament, sunt consumul de energie în faza de utilizare și nivelul de putere acustică. Studiul pregătitor a identificat de asemenea și posibilele scurgeri de agenți frigorifici ca aspect semnificativ din punctul de vedere al impactului asupra mediului sub forma emisiilor directe de gaze cu efect de seră, reprezentând în medie 10-20 % din emisiile combinate directe și indirecte de gaze cu efect de seră.
(5)
După cum se indică în studiul pregătitor și se confirmă în cadrul procesului de evaluare a impactului, există un deficit de informații despre eficiența ventilatoarelor de confort. Cu toate acestea, pentru a furniza autorităților de supraveghere a pieței informații importante și a permite monitorizarea eficientă a pieței în scopul de a stabili, în viitor, cerințe minime privind eficiența energetică, cerințele referitoare la informațiile despre produs în ceea ce privește ventilatoarele de confort vor garanta vizibilitatea ridicată pe produs a eficienței aparatelor și a metodei de măsurare folosite. În plus, pentru ventilatoarele de confort sunt stabilite cerințe privind modurile standby și oprit.
(6)
Consumul anual de energie electrică al produselor care fac obiectul prezentului regulament a fost estimat la 30 TWh în UE în 2005. Dacă nu se iau măsuri specifice, se preconizează că în 2020 consumul anual de energie electrică va fi de 74 TWh. Conform studiului pregătitor, consumul de energie electrică al produselor care fac obiectul prezentului regulament poate fi redus în mod semnificativ.
(7)
Studiul pregătitor arată că nu sunt necesare cerințe referitoare la alți parametri de proiectare ecologică menționați în partea 1 din anexa I la Directiva 2009/125/CE, având în vedere că cele mai importante aspecte din punctul de vedere al impactului asupra mediului al aparatelor de climatizare sunt consumul de energie electrică și nivelul de putere acustică în faza de utilizare.
(8)
Întrucât agenții frigorifici fac obiectul Regulamentului (CE) nr. 842/2006 al Parlamentului European și al Consiliului din 17 mai 2006 privind anumite gaze fluorurate cu efect de seră (2) în prezentul regulament nu se stabilesc niciun fel de cerințe specifice privind agenții frigorifici. Cu toate acestea, se propune o primă în cadrul cerințelor în materie de proiectare ecologică pentru a orienta piața în direcția utilizării de agenți frigorifici cu efect mai puțin dăunător asupra mediului. Prima va conduce la reducerea cerințelor minime de eficiență energetică pentru aparatele care folosesc agenți frigorifici cu potențial de încălzire globală (GWP - global warming potential ) redus.
(9)
Aparatele de climatizare pot face parte din sistemele instalate în clădiri. Legislația națională bazată, între altele, pe Directiva 2010/31/UE a Parlamentului European și a Consiliului din 19 mai 2010 privind performanța energetică a clădirilor (3) poate stabili cerințe noi, mai stricte, privind aceste sisteme de climatizare utilizând metodele de calcul și de măsurare a eficienței aparatului de climatizare definite în prezentul regulament.
(10)
O parte importantă din consumul total de putere al acestor aparate se poate datora modurilor standby și oprit. Pentru aparatele de climatizare, cu excepția aparatelor de climatizare cu o singură conductă și a celor cu conductă dublă, consumul de putere al aparatelor aflate în aceste moduri face parte din cerințele minime de performanță energetică și din metoda de măsurare a eficienței sezoniere. Cerințele privind modurile standby și oprit pentru aparatele de climatizare cu o singură conductă și cele cu conductă dublă se stabilesc pe baza cerințelor în materie de proiectare ecologică prevăzute de Regulamentul (CE) nr. 1275/2008 al Comisiei (4).
(11)
Conform estimărilor, efectul combinat al cerințelor în materie de proiectare ecologică prevăzute de prezentul regulament și de Regulamentul delegat (UE) nr. 626/2011 al Comisiei din 4 mai 2011 de completare a Directivei 2010/30/UE a Parlamentului European și a Consiliului în ceea ce privește etichetarea energetică a aparatelor de climatizare (5) va determina economii de energie electrică de 11 TWh pe an până în 2020, comparativ cu situația în care nu s-ar lua nicio măsură.
(12)
Eficiența energetică a produselor care intră sub incidența prezentului regulament trebuie sporită prin aplicarea de tehnologii existente rentabile care nu fac obiectul unor drepturi de proprietate și care pot reduce costurile combinate ale achiziționării și funcționării acestor produse.
(13)
Cerințele în materie de proiectare ecologică nu trebuie să aibă un impact negativ asupra funcționalității produsului din perspectiva utilizatorului final și nu trebuie să afecteze sănătatea, siguranța sau mediul. În special, avantajele reducerii consumului de energie electrică în faza de utilizare trebuie să reprezinte mai mult decât o compensare a oricărui eventual impact suplimentar asupra mediului generat în faza de producție.
(14)
Cerințele în materie de proiectare ecologică trebuie introduse treptat, pentru a acorda suficient timp fabricanților să reproiecteze produsele care intră sub incidența prezentului regulament. Calendarul trebuie stabilit astfel încât să se evite efectele negative asupra funcționalității echipamentelor de pe piață, iar obiectivele prezentului regulament să fie atinse în timp util și ținând seama de impactul costurilor asupra utilizatorilor finali și a producătorilor, în special asupra întreprinderilor mici și mijlocii.
(15)
Măsurătorile parametrilor relevanți ai produselor trebuie efectuate cu ajutorul unor metode de măsurare fiabile, precise și reproductibile care iau în considerare metodele de măsurare de ultimă generație general recunoscute, inclusiv, în cazul în care există, standardele armonizate adoptate de organismele europene de standardizare, enumerate în anexa I la Directiva 98/48/CE a Parlamentului European și a Consiliului din 20 iulie 1998 de modificare a Directivei 98/34/CE de stabilire a unei proceduri pentru furnizarea de informații în domeniul standardelor și reglementărilor tehnice (6).
(16)
În conformitate cu articolul 8 din Directiva 2009/125/CE, prezentul regulament precizează procedurile aplicabile de evaluare a conformității.
(17)
Pentru a facilita verificarea conformității, fabricanții trebuie să furnizeze informații în documentația tehnică menționată în anexele IV și V la Directiva 2009/125/CE, în măsura în care aceste informații se referă la cerințele stabilite în prezentul regulament.
(18)
Pe lângă cerințele obligatorii din punct de vedere juridic stabilite în prezentul regulament, trebuie identificate valori de referință orientative aferente celor mai bune tehnologii existente, pentru a asigura o largă disponibilitate și accesibilitate a informațiilor cu privire la performanța de mediu pe tot parcursul ciclului de viață al produselor care intră sub incidența prezentului regulament.
(19)
Măsurile prevăzute de prezentul regulament sunt conforme cu avizul comitetului instituit în temeiul articolului 19 alineatul (1) din Directiva 2009/125/CE,
ADOPTĂ PREZENTUL REGULAMENT:
Articolul 1
Obiectul și domeniul de aplicare
(1) Prezentul regulament instituie cerințe în materie de proiectare ecologică pentru introducerea pe piață a aparatelor de climatizare cu capacitatea nominală de ≤ 12 kW pentru răcire, sau pentru încălzire dacă produsul nu are funcție de răcire, și a ventilatoarelor de confort cu o putere de intrare a ventilatorului de ≤ 125 W, alimentate de la rețeaua de energie electrică.
(2) Prezentul regulament nu se aplică:
(a)
aparatelor care folosesc alte surse decât cele electrice;
(b)
aparatelor de climatizare la care condensatorul sau evaporatorul sau ambele nu folosesc aerul ca agent de transfer al căldurii.
Articolul 2
Definiții
În sensul prezentului regulament, se aplică definițiile de la articolul 2 din Directiva 2009/125/CE.
De asemenea, se aplică următoarele definiții:
1.
„aparat de climatizare” înseamnă un dispozitiv care poate să răcească, să încălzească sau și să răcească, și să încălzească aerul din interiorul clădirilor utilizând un ciclu cu compresie de vapori acționat de un compresor electric, inclusiv aparatele de climatizare care îndeplinesc și alte funcții, de exemplu de dezumidificare, de purificare a aerului, de ventilare sau de încălzire suplimentară a aerului cu ajutorul unei rezistențe electrice, precum și dispozitivele care pot utiliza apa (fie apa condensată care se formează în compartimentul evaporatorului sau apa adăugată din exterior) pentru evaporare pe condensator, cu condiția ca dispozitivul să poată funcționa și fără a folosi o sursă externă de apă, respectiv numai cu aer;
2.
„aparat de climatizare cu conductă dublă” înseamnă un aparat de climatizare în care, în timpul răcirii sau al încălzirii, aerul de admisie din condensator (sau din evaporator) este introdus în unitate din mediul exterior printr-o conductă și este expulzat în mediul exterior printr-o altă conductă și care este plasat în întregime în interiorul spațiului pe care îl deservește, lângă un zid;
3.
„aparat de climatizare cu o singură conductă” înseamnă un aparat de climatizare în care, în timpul răcirii sau al încălzirii, aerul de admisie din condensator (sau din evaporator) este introdus din spațiul în care se află unitatea și este expulzat în afara acestuia;
4.
„capacitate nominală” (Prated) înseamnă capacitatea de răcire sau de încălzire a ciclului cu compresie de vapori al unității în condiții nominale de funcționare;
5.
„ventilator de confort” înseamnă un aparat conceput în principal pentru a genera o mișcare a aerului în jurul corpului uman sau direcționată către o parte a acestuia în scopul asigurării prin răcire a confortului personal, inclusiv ventilatoare de confort care pot îndeplini funcții suplimentare, de exemplu iluminatul;
6.
„putere de intrare a ventilatorului” (PF) înseamnă puterea electrică de intrare exprimată în wați a unui ventilator de confort care funcționează la debitul maxim declarat al ventilatorului, măsurată cu mecanismul de oscilație activ (dacă/atunci când este cazul).
În sensul anexelor, sunt stabilite definiții suplimentare în anexa I.
Articolul 3
Cerințe în materie de proiectare ecologică și calendar
(1) Cerințele în materie de proiectare ecologică pentru aparatele de climatizare și ventilatoarele de confort sunt stabilite în anexa I.
(2) Fiecare cerință în materie de proiectare ecologică se aplică în conformitate cu următorul calendar:
De la 1 ianuarie 2013:
aparatele de climatizare cu o singură conductă și cele cu conductă dublă trebuie să corespundă cerințelor indicate la punctul 2 litera (a) din anexa I.
De la 1 ianuarie 2013:
(a)
aparatele de climatizare, cu excepția aparatelor de climatizare cu o singură conductă și cele cu conductă dublă, trebuie să corespundă cerințelor indicate la punctele 2 litera (b), 3 litera (a), 3 litera (b) și 3 litera (c) din anexa I;
(b)
aparatele de climatizare cu o singură conductă și cele cu conductă dublă trebuie să corespundă cerințelor indicate la punctele 3 litera (a), 3 litera (b) și 3 litera (d) din anexa I;
(c)
ventilatoarele de confort trebuie să corespundă cerințelor indicate la punctele 3 litera (a), 3 litera (b) și 3 litera (e) din anexa I.
De la 1 ianuarie 2014:
(a)
aparatele de climatizare trebuie să corespundă cerințelor în materie de proiectare ecologică indicate la punctul 2 litera (c) din anexa I;
(b)
aparatele de climatizare cu o singură conductă și cele cu conductă dublă trebuie să corespundă cerințelor indicate la punctul 2 litera (d) din anexa I.
(3) Conformitatea cu cerințele în materie de proiectare ecologică se măsoară și se calculează în conformitate cu cerințele stabilite în anexa II.
Articolul 4
Evaluarea conformității
(1) Procedura de evaluare a conformității menționată la articolul 8 din Directiva 2009/125/CE reprezintă controlul intern al proiectării prevăzut în anexa IV la directiva respectivă sau sistemul de management stabilit în anexa V la directiva menționată.
(2) În scopul evaluării conformității în temeiul articolului 8 din Directiva 2009/125/CE, dosarul cu documentație tehnică trebuie să cuprindă rezultatele calculelor prevăzute în anexa II la prezentul regulament.
Articolul 5
Procedura de verificare în scopul supravegherii pieței
La efectuarea controalelor de supraveghere a pieței menționate la articolul 3 alineatul (2) din Directiva 2009/125/CE în vederea verificării conformității cu cerințele stabilite în anexa I la prezentul regulament, statele membre aplică procedura de verificare descrisă în anexa III la prezentul regulament.
Articolul 6
Valori de referință
Valorile de referință orientative pentru cele mai performante aparate de climatizare disponibile pe piață în momentul intrării în vigoare a prezentului regulament sunt prevăzute în anexa IV.
Articolul 7
Revizuire
Comisia revizuiește prezentul regulament în lumina progreselor tehnologice și prezintă rezultatele acestei revizuiri Forumului consultativ privind proiectarea ecologică în termen de maximum cinci ani de la data intrării în vigoare a prezentului regulament. Revizuirea privește în special cerințele în materie de eficiență și nivel de putere acustică, abordarea destinată să promoveze utilizarea de agenți frigorifici cu potențial de încălzire globală (GWP) redus și domeniul de aplicare al regulamentului în ceea ce privește aparatele de climatizare, precum și eventualele modificări ale cotei de piață a diferitelor tipuri de aparate, inclusiv a aparatelor de climatizare cu puterea nominală de ieșire mai mare de 12 kW. Revizuirea vizează și caracterul adecvat al cerințelor privind modurile standby și oprit și al metodei de calcul și de măsurare sezoniere, incluzând considerații cu privire la elaborarea unei posibile metode de calcul și de măsurare sezoniere, pentru sezoanele de răcire și de încălzire, pentru toate aparatele de climatizare incluse în domeniul de aplicare al prezentului regulament.
Articolul 8
Intrare în vigoare și aplicare
(1) Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
(2) Prezentul regulament se aplică de la 1 ianuarie 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 martie 2012.

Labels: 1
14
20
7
3